b"\n_START_ARTICLE_\nKhanat de Quba\n_START_PARAGRAPH_\nEl khanat de Quba Kubba o Kuba fou un estat del Caucas, entre Bak\xc3\xba i Derbent. La capital estava a Khudat fins al 1735 quan es va traslladar a Quba._NEWLINE_Sota el regnat del xa Suleiman I (1666-1694) pr\xc3\xadncep de la fam\xc3\xadlia dels usmi de Kaytak anomenat Husayn Khan va arribar a la cort d'Isfahan on es va fer xi\xc3\xafta i va complaure al xa que el va nomenar governador de Quba i Saliyan (a la desembocadura del Kura) amb t\xc3\xadtol de Khan. Husayn va fundar el castell de Khudad que fou la seva resid\xc3\xa8ncia._NEWLINE_Va morir el setembre del 1721 i el va succeir el seu fill Ahmad Khan que poc despr\xc3\xa9s era expulsat pel pr\xc3\xadncep \xc4\x8culaq Surkhay Khan dels Kazi Kumuk, que estava aliat amb el cap religi\xc3\xb3s de Muskur, Hadjdji Dawud, que tenia el suport de Turquia i que des de 1721 van jugar un paper considerable al Daguestan. Husayn Ali Khan ibn Ahmad, n\xc3\xa9t de Husayn Khan, va aliar-se a Pere el Gran de R\xc3\xbassia (1682-1725) i va poder recuperar les possessions heredit\xc3\xa0ries dels usmi de Kaytak. Nadir Shah, que des del 1722 controlava el govern persa, li va retornar Saliyan que s'havia independitzat el 1729. El 1747 a la mort de Nadir Shah, Husayn Ali Khan es va fer independent i va traslladar la seva resid\xc3\xa8ncia de Khudad a Kubba, on va construir una poblaci\xc3\xb3, i va annexionar Derbent, Shabaran i Kulhan._NEWLINE_Va morir el 1758 i el va succeir el seu fill Fath Ali Khan que va buscar l'alian\xc3\xa7a amb Caterina II de R\xc3\xbassia. Merc\xc3\xa8s a l'ajut rus i altres aliances va poder dominar el Khanat de Xirvan del 1768 al 1770, i va dominar Bak\xc3\xba, el khan del qual el va nomenar tutor del seu fill (1768) c\xc3\xa0rrec que va exercir dos anys. El 27 de juny de 1774 el cient\xc3\xadfic rus Samuel Gottlieb Gmelin fou assassinat mentre era captiu de l'usmi de Kaytak, i Caterina II va enviar a Derbent al general Medem oficialment per venjar l'assassinat. El 1778 va enviar nou mil homes al Gilan per restablir a Hidayat Khan que havia estat expulsat pels qajars. El 1782 va entrar a Saliyan (que des de 1747 tornava a ser independent). El 1788 va fer una expedici\xc3\xb3 al sud que van arribar fins a Ardabil, que va ocupar i els Shahsewan, una confederaci\xc3\xb3 tribal que va ser independent durant quarants anys, el va recon\xc3\xa8ixer. Els khans de Karabagh i de Tabriz li van demanar tamb\xc3\xa9 suport. Planeja accions conjuntes amb el rei Irakli II de Kartli i Kakh\xc3\xa8tia (rei de Kakh\xc3\xa8tia del 1744 al 1798, i tamb\xc3\xa9 de Kartli del 1762 al 1798) i s'hi va entrevistar am Shamkur, per\xc3\xb2 poques setmanes despr\xc3\xa9s es va posar malalt i va morir el mar\xc3\xa7 del 1789. El va succeir el seu fill gran Ahmad Khan, mort al cap de dos anys, pujant al tron un segon fill, Shaykh Ali Agha._NEWLINE_Shaykh Ali Agha va optar per aliar-se als qajars per\xc3\xb2 el comte rus Valerian Zubov va ocupar Derbent el 4 de maig de 1796 i va donar el govern a la seva germana Peri-djahan khanum; el khan fou fet presoner, per\xc3\xb2 es va poder escapar i va reprendre la lluita. El tsar Pau I de R\xc3\xbassia havia pujat al tron el 17 de novembre de 1796 i no va tardar a canviar la pol\xc3\xadtica i les tropes russes al Caucas foren retirades. Shaykh Ali va recuperar Derbent. El 23 de mar\xc3\xa7 de 1801 va morir Pau I, i poc despr\xc3\xa9s, junt amb altres khans, va enviar una delegaci\xc3\xb3 al tsar Alexandre I de R\xc3\xbassia que l'havia succe\xc3\xaft. Per\xc3\xb2 el 1805 tornava a estar enfrontat als russos, als que va crear seriosos problemes. El 21 de juny/3 de juliol de 1806 (dates segons els dos calendaris) era ocupada Derbent, ara capital del khanat de Quba, pels russos que van posar al tron a Husayn Khan II; fins al 1811 Shaykh Ali va donar problemes als russos. Quba i altres territoris foren renunciats per P\xc3\xa8rsia al tractat de Gulistan de 1813. Tres anys despr\xc3\xa9s el darrer khan era deposat i el khanat annexionat per R\xc3\xbassia."